Το **Inception** είναι αμερικανική περιπέτεια επιστημονικής φαντασίας παραγωγής 2010, σε σκηνοθεσία και σενάριο του Κρίστοφερ Νόλαν. Πρωταγωνιστούν οι Λεονάρντο Ντι Κάπριο, Κεν Γουατάναμπε, Τζόζεφ Γκόρντον-Λέβιτ, Μαριόν Κοτιγιάρ, Έλλιοτ Πέιτζ, Τομ Χάρντι, Κίλιαν Μέρφι, Ντίλιπ Ράο, Τομ Μπέρεντζερ και Μάικλ Κέιν.

Ο Ντι Κάπριο ερμηνεύει τον Ντομ Κομπ, έναν εξειδικευμένο κατάσκοπο - κλέφτη ιδεών που εξάγει κρυφά πολύτιμες πληροφορίες από το ασυνείδητο μυαλό των στόχων του ενώ αυτοί κοιμούνται και ονειρεύονται. Μη μπορώντας να επισκεφτεί τα παιδιά του, του προσφέρεται μια ευκαιρία να αποκτήσει την παλιά του ζωή με αντάλλαγμα ένα σχεδόν ακατόρθωτο έργο: την "απαρχή", την εμφύτευση μιας ιδέας μέσα στο υποσυνείδητο ενός στόχου.

Η ταινία έγινε τεράστια εισπρακτική και καλλιτεχνική επιτυχία. Έλαβε 8 υποψηφιότητες για Όσκαρ το 2011, συμπεριλαμβανομένης και της υποψηφιότητας για Καλύτερη Ταινία, κερδίζοντας τελικά σε 4 κατηγορίες από αυτές που είχε προταθεί από την Αμερικανική Ακαδημία Κινηματογράφου. Στο IMDb έχει λάβει 8,8/10, μια εξαιρετική βαθμολογία, καθώς αποτελεί την 10η καλύτερη ταινία, με βάση τις αξιολογήσεις στην πλατφόρμα.

Πλοκή
-----

Στο κοντινό μέλλον, ο Ντομ Κομπ είναι ένας κλέφτης ιδεών. Μαζί με την ομάδα του, μπαίνουν σε όνειρα πλούσιων στόχων και τους κλέβουν την ιδέα που θέλουν τα αφεντικά τους, όσο κοιμούνται. Όμως, ο Σάιτο, ένας πλούσιος επιχειρηματίας κάνει στον Κομπ μια πρόταση. Αν ο Κομπ και η ομάδα του καταφέρουν αυτή τη φορά να εμφυτεύσουν μια ιδέα στον ανταγωνιστή του, ο Σάιτο θα βοηθήσει τον Κομπ να φτάσει νόμιμα στις ΗΠΑ για να ξαναδεί τα δύο μικρά παιδιά του. Πρώτα όμως, ο Κομπ πρέπει να οργανώσει μια νέα ομάδα.

Ηθοποιοί και Χαρακτήρες
-----------------------

* Λεονάρντο Ντι Κάπριο στο ρόλο του *Ντομ Κομπ*
* Τζόζεφ Γκόρντον-Λέβιτ στο ρόλο του *Άρθουρ*, ένας στενός συνεργάτης του Κομπ
* Έλεν Πέιτζ στο ρόλο της *Αριάδνης*, μια απόφοιτη αρχιτεκτονικής που στρατολογείται στην ομάδα του Κομπ για να κατασκευάζει τα ονειρικά τοπία που περιγράφονται σαν λαβύρινθοι
* Τομ Χάρντι στο ρόλο του *Έιμς*, συνεργάτης του Κομπ ο οποίος χρησιμοποιεί την ικανότητα να παίρνει τη μορφή άλλων μέσα στα όνειρα
* Κεν Γουατανάμπε στο ρόλο του *Σάιτο*, ένας επιχειρηματίας που προσλαμβάνει τον Κομπ για την αποστολή και επιμένει να πάει μαζί τους
* Ντίλιπ Ράο στο ρόλο του *Γιουσούφ*, ένας χημικός που φτιάχνει το φάρμακο που χρειάζεται για να διεισδύουν στα όνειρα
* Κίλιαν Μέρφι στο ρόλο του *Ρόμπερτ Μάικλ Φίσερ*, ο διάδοχος της επιχειρηματικής αυτοκρατορίας και ο στόχος της ομάδας
* Τομ Μπέρεντζερ στο ρόλο του *Πίτερ Μπράουνινγκ*, ο νονός του Φίσερ και στέλεχος της εταιρίας του
* Μαριόν Κοτιγιάρ στο ρόλο της *Μάλορι "Μαλ" Κομπ*, η νεκρή σύζυγος του Κομπ και μια κακόβουλη παρουσία μέσα στα όνειρά του
* Πιτ Ποστλθγουέιτ στο ρόλο του *Μορίς Φίσερ*, ο ετοιμοθάνατος πατέρας του Ρόμπερτ Μάικλ Φίσερ
* Μάικλ Κέιν στο ρόλο του *Καθηγητή Στίβεν Μάιλς*, ο μέντορας και πεθερός του Κομπ και καθηγητής της Αριάδνης που την προτείνει να μπει στην ομάδα

Παραγωγή
--------

Αρχικά ο Κρίστοφερ Νόλαν έγραψε ένα 80σέλιδο προσχέδιο με θέμα τους κλέφτες ονείρων. Είχε οραματιστεί το *Inception* ως ταινία τρόμου αλλά τελικά το έγραψε σαν περιπέτεια με θέμα τις ληστείες αν και *"παραδοσιακά αυτές οι ταινίες είναι επίτηδες επιφανειακές σε συναισθηματικό επίπεδο."* Αργότερα αναθεώρησε και αποφάσισε ότι αν βασιστεί σε αυτό το είδος ταινιών δεν θα είχε αποτέλεσμα επειδή η ιστορία *"βασίζεται αρκετά στην ιδέα του εσωτερικού κόσμου, στην ιδέα του ονείρου και της μνήμης. Συνειδητοποίησα ότι χρειαζόταν να αυξήσω τα συναισθηματικά ρίσκα."* Ο Νόλαν εργάστηκε πάνω στο σενάριο 9 με 10 χρόνια. Όταν άρχισε να σκέφτεται να γυρίσει την ταινία, ο Νόλαν επηρεάστηκε *"από εκείνη την εποχή ταινιών που υπήρχε το The Matrix, η Σκοτεινή Πόλη, το 13ο Πάτωμα και το Memento. Ήταν βασισμένες πάνω στην ιδέα ότι ο κόσμος γύρω σου μπορεί να μην είναι αληθινός."*

Ανάπτυξη
--------

Ο Νόλαν πρότεινε πρώτα την ιδέα στη Warner Bros. το 2001, αλλά θεώρησε ότι χρειαζόταν περισσότερη εμπειρία στη δημιουργία μεγάλων ταινιών και ξεκίνησε το *Batman Begins* (2005) και *Ο Σκοτεινός Ιππότης* (The Dark Knight, 2008). Γρήγορα συνειδητοποίησε ότι μια ταινία σαν το *Inception* χρειαζόταν ένα μεγάλο προϋπολογισμό επειδή *"εφόσον μιλάμε για όνειρα, οι δυνατότητες του ανθρώπινου μυαλού είναι απεριόριστες. Και έτσι η κλίμακα της ταινίας θα πρέπει να είναι απεριόριστη. Θα πρέπει να νιώθεις ότι μπορεί να σε πάει οπουδήποτε μέχρι το τέλος της ταινίας. Και πρέπει να έχει αποτέλεσμα σε μεγάλη κλίμακα."* Αφού ολοκλήρωσε την ταινία *Ο Σκοτεινός Ιππότης*, ο Νόλαν αποφάσισε να γυρίσει το *Inception* και ξόδεψε έξι μήνες για να ολοκληρώσει το σενάριο. Ο Νόλαν δήλωσε ότι για να ολοκληρώσει το σενάριο αναρωτήθηκε τι θα συνέβαινε αν αρκετοί άνθρωποι μοιράζονταν το ίδιο όνειρο. *"Μόλις αφαιρέσεις την ιδιωτικότητα, έχεις δημιουργήσει έναν άπειρο αριθμό από εναλλακτικά σύμπαντα, στα οποία οι άνθρωποι μπορούν να αλληλεπιδρούν με νόημα, κύρος, βάρος και δραματικές συνέπειες"*.

Στις 11 Φεβρουαρίου 2009, ανακοινώθηκε ότι η *Warner Bros* αγόρασε το σενάριο του *Inception*.

Κάστινγκ
--------

Ο Λεονάρντο Ντι Κάπριο ήταν ο πρώτος ηθοποιός που πήρε μέρος στο πρότζεκτ. Ο Νόλαν προσπαθούσε να δουλέψει με τον ηθοποιό αρκετά χρόνια και συναντήθηκαν κάποιες φορές, αλλά του ήταν αδύνατο να τον πείσει να συμμετάσχει σε κάποια ταινία του μέχρι το *Inception*. Ο Ντι Κάπριο τελικά δέχτηκε επειδή *"εντυπωσιάστηκα από το κόνσεπτ - αυτό το όνειρο-ληστεία και το - πως αυτός ο χαρακτήρας πρόκειται να ξεκλειδώσει τον ονειρόκοσμο και τελικά να επηρεάσει την πραγματική ζωή του."* Διάβασε το σενάριο και το βρήκε *"πολύ καλά γραμμένο, πλήρες αλλά χρειαζόσουν τον Κρις αυτοπροσώπως, για να σου εξηγήσει κάποια πράγματα που στροβιλίζονταν στο μυαλό του τα τελευταία οχτώ χρόνια."* Οι Ντι Κάπριο και Νόλαν πέρασαν μήνες συζητώντας το σενάριο. Ο Νόλαν ξόδεψε αρκετό χρόνο ξαναγράφοντας το σενάριο προκειμένου να διασφαλίσει ότι το συναισθηματικό ταξίδι του χαρακτήρα του ήταν η κινητήριος δύναμη της ταινίας.

Για το ρόλο του Άρθουρ, ο Νόλαν ήταν σε διαπραγματεύσεις με τον Τζέιμς Φράνκο αλλά τελικά λόγω άλλων επαγγελματικών υποχρεώσεων δεν ήταν διαθέσιμος. Για το ρόλο της Αριάδνης πρώτη επιλογή του σκηνοθέτη ήταν η Έβαν Ρέιτσελ Γουντ αλλά τον απέρριψε. Πριν καταλήξει στην Έλεν Πέιτζ υποψήφιες για το ρόλο ήταν οι Έμιλι Μπλαντ, Ρέιτσελ ΜακΆνταμς, Τέιλορ Σουίφτ και Έμμα Ρόμπερτς. Για το ρόλο της Μαλ, προσεγγίστηκε η Κέιτ Γουίνσλετ αλλά τον απέρριψε επειδή δεν μπορούσε να δει τον εαυτό της στο χαρακτήρα.

Φινάλε
------

Η ταινία τελειώνει με το πλάνο στη σβούρα που γυρίζει ακατάπαυστα, προκαλώντας εικασίες αν η τελική σκηνή είναι πραγματικότητα ή ένα ακόμη όνειρο. Ο Νόλαν επιβεβαίωσε ότι αυτή η ασάφεια ήταν σκόπιμη, λέγοντας *"Με έχουν ρωτήσει γι' αυτό περισσότερες φορές απ' ό,τι με έχουν ρωτήσει για οτιδήποτε άλλο όσον αφορά τις ταινίες που έχω κάνει... Αυτό που βρίσκω αστείο είναι ότι οι άνθρωποι περιμένουν από μένα να απαντήσω."* Το σενάριο της ταινίας ολοκληρώνεται με το "Πίσω του, στο τραπέζι, η σβούρα περιστρέφεται ακόμα. Τέλος". Ωστόσο, ο Νόλαν επίσης δήλωσε, *"Έκοψα το πλάνο εκεί στο τέλος, επιβάλλοντας μια ασάφεια. Πάντα το αισθανόμουν ως το σωστό φινάλε. Το πραγματικό νόημα της σκηνής - και αυτό λέω σε όσους με ρωτάνε - είναι ότι ο Κομπ δεν κοιτάει τη σβούρα. Κοιτάει τα παιδιά του. Την άφησε πίσω του. Αυτή είναι η συναισθηματική σημασία του πράγματος."*

Το Σεπτέμβριο του 2010, ο Μάικλ Κέιν, που υποδύεται τον πεθερό του Κομπ, έδωσε τη δική του εκδοχή για το φινάλε λέγοντας, *"Εφόσον είμαι εκεί είναι πραγματικότητα, επειδή δεν είμαι ποτέ μέσα στο όνειρο. Είμαι αυτός που επινόησε το όνειρο."* Ο ίδιος ο Νόλαν δίνει τη δική του ερμηνεία ως επιστροφή στην πραγματικότητα λέγοντας, *"Επιλέγω να πιστεύω ότι ο Κομπ γύρισε στα παιδιά του επειδή έχω κι εγώ μικρά παιδιά. Οι άνθρωποι που έχουν παιδιά σίγουρα κατάλαβαν διαφορετικά από αυτούς που δεν έχουν."* Επισήμανε ότι η σβούρα δεν ήταν το πιο κρίσιμο στοιχείο του φινάλε, λέγοντας *"Έχω διαβάσει πάρα πολλές εκδοχές... Το πιο σημαντικό συναισθηματικό γεγονός για τη σβούρα είναι ότι στο τέλος ο Κομπ δεν την κοιτάζει. Δεν τον νοιάζει."*

Box Office
----------

* Προϋπολογισμός: 160.000.000 δολάρια
* Θέση ανοίγματος: 1η
* Πρεμιέρα (άνοιγμα τριημέρου): 62.700.000 δολάρια
* Εισπράξεις στην Αμερική: 292.500.000 δολάρια
* Εισπράξεις στην Ελλάδα: 421.254 εισιτήρια
* Παγκόσμιες εισπράξεις: 836.800.000 δολάρια

Το *Inception* ήταν η τέταρτη μεγαλύτερη εισπρακτική επιτυχία του 2010 πίσω από τα *Toy Story 3*, *Η Αλίκη στη Χώρα των Θαυμάτων* (Alice in Wonderland) και *Ο Χάρι Πότερ και οι Κλήροι του Θανάτου - Μέρος 1* (Harry Potter and the Deathly Hallows - Part 1). Μέχρι σήμερα παραμένει η 29η μεγαλύτερη εισπρακτική επιτυχία όλων των εποχών.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Καλύτερη Ταινία |  | Υποψηφιότητα |
| Πρωτότυπο Σενάριο | Κρίστοφερ Νόλαν | Υποψηφιότητα |
| Μουσική | Χανς Ζίμμερ | Υποψηφιότητα |
| Φωτογραφία | Γουάλι Φάιστερ | Νίκη |
| Μοντάζ Ηχητικών Εφέ | Ρίτσαρντ Κινγκ | Νίκη |
| Ήχος | Λόρα Χίρσμπεργκ, Γκάρι Ρίτσο & Εντ Νόβικ | Νίκη |
| Ειδικά Εφέ | Κρις Κόρμπουλντ, Άντριου Λόκλι, Πιτ Μπεμπ & Πολ Τζέι Φράνκλιν | Νίκη |
| Καλλιτεχνική Διεύθυνση | Γκάι Χέντριξ Ντάιας, Λάρι Ντίας & Ντάγκλας Α. Μόουατ | Υποψηφιότητα |
|
| Χρυσές Σφαίρες | Καλύτερη Ταινία - Δράμα |  | Υποψηφιότητα |
| Σκηνοθεσία | Κρίστοφερ Νόλαν | Υποψηφιότητα |
| Σενάριο | Κρίστοφερ Νόλαν | Υποψηφιότητα |
| Μουσική | Χανς Ζίμερ | Υποψηφιότητα |
| BAFTA | Καλύτερη Ταινία |  | Υποψηφιότητα |
| Σκηνοθεσία | Κρίστοφερ Νόλαν | Υποψηφιότητα |
| Πρωτότυπο Σενάριο | Κρίστοφερ Νόλαν | Υποψηφιότητα |
| Ειδικά Εφέ | Κρις Κόρμπουλντ, Άντριου Λόκλι, Πιτ Μπεμπ & Πολ Τζέι Φράνκλιν | Νίκη |
| Σχεδιασμός Παραγωγής | Γκάι Χέντριξ Ντάιας, Λάρι Ντίας & Ντάγκλας Α. Μόουατ | Νίκη |
| Ήχος | Ρίτσαρντ Κινγκ, Λόρα Χίρσμπεργκ, Γκάρι Ρίτσο & Εντ Νόβικ | Νίκη |
| Μουσική | Χανς Ζίμμερ | Υποψηφιότητα |
| Φωτογραφία | Γουάλι Φάιστερ | Υποψηφιότητα |
| Μοντάζ | Λι Σμιθ | Υποψηφιότητα |
|

Παραπομπές
----------

1. ↑  tt1375666. Ανακτήθηκε στις 28  Σεπτεμβρίου 2016.
2. ↑  (Australian English) *Australian Classification database*. inception-1.
3. ↑  nmhh.hu/dokumentum/158992/2010\_filmbemutatok\_osszes.xlsx.
4. 1 2 3 4 5 6 7 8  «Inception στο Box Office Mojo». Box Office Mojo. Ανακτήθηκε στις 27 Μαρτίου 2011.
5. 1 2  John Hiscock (1 Ιουλίου 2010). «Inception: Christopher Nolan interview». *telegraph.co.uk*. Ανακτήθηκε στις 27 Μαρτίου 2011.
6. 1 2 3  Geoff Boucher (4 Απριλίου 1010). «'Inception' breaks into dreams». *Los Angeles Times*. latimes.com. Ανακτήθηκε στις 27 Μαρτίου 2011.
7. 1 2 3  Steve 'Frosty' Weintraub (25 Μαρτίου 2010). «Christopher Nolan and Emma Thomas Interview». *Collider*. collider.com. Αρχειοθετήθηκε από το πρωτότυπο στις 22 Μαρτίου 2011. Ανακτήθηκε στις 27 Μαρτίου 2011.
8. 1 2 3 4  Dave Itzkoff (30 Ιουνίου 2010). «A Man and His Dream: Christopher Nolan and 'Inception'». *New York Times*. Ανακτήθηκε στις 27 Μαρτίου 2011.
9. ↑  Dave Itzkof (30 Ιουνίου 2010). «The Man Behind the Dreamscape». *New York Times*. Ανακτήθηκε στις 27 Μαρτίου 2011.
10. ↑  Michael Fleming (11 Φεβρουαρίου 2009). «Nolan tackles 'Inception' for WB». *Variety*. Ανακτήθηκε στις 27 Μαρτίου 2011.
11. ↑  *Crime of the Century*. Empire. Ιούλιος 2010. σελίδες 93-94.
12. ↑  «Inception στο IMDb (Trivia)». *IMDb*. Ανακτήθηκε στις 27 Μαρτίου 2011.
13. 1 2  Jeff Jensen (30 Νοεμβρίου 2010). «Christopher Nolan on his 'last' Batman movie, an 'Inception' videogame, and that spinning top». Entertainment Weekly. Ανακτήθηκε στις 27 Μαρτίου 2011.
14. ↑  Ben Moore (29 Σεπτεμβρίου 2010). «Michael Caine Says 'Inception' Ending Was No Dream». *Screenrant*. screenrant.com. Ανακτήθηκε στις 27 Μαρτίου 2011.
15. 1 2  Robert Capps (8 Δεκεμβρίου 2010). «Magazine Inception's director discusses the film's ending and creation». wired.co.uk. Ανακτήθηκε στις 27 Μαρτίου 2011.
16. ↑  «Ιnception Box Office (πανελλαδικά)». *sevenart.gr*. Ανακτήθηκε στις 27 Μαρτίου 2011.

Δείτε επίσης
------------

* Τένετ

Εξωτερικοί σύνδεσμοι
--------------------

* Επίσημη ιστοσελίδα[*νεκρός σύνδεσμος*]
* Inception στο Internet Movie Database

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 202806348
* GND: 7728590-6
* SUDOC: 179366971
* BNF: cb16267172d (data)

 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |